התשובה הקצרה: תלוי באילו תרופות אתם משתמשים + איך אתם משתמשים בהן. כידוע, קיימות "משפחות" שונות של תרופות לסוכרת, השונות זו מזו במנגנון הפעולה שלהן ובתכונות נוספות. מרביתן אינן גורמות לנפילת סוכר (היפוגליקמיה), אך קיימות שתי משפחות אשר כן עלולות לגרום לבעיה כזו: אינסולין: זהו מחולל היפוגליקמיה מספר אחת! ממריצי לבלב לפני שאתם ממהרים "להתנער" מאינסולין, עליכם להביא בחשבון מספר נקודות חשובות: בחלק ממקרי הסוכרת הטיפול באינסולין הוא כורח המציאות, כי אין כל אפשרות לאזן את ערכי הסוכר בדרך אחרת. ניתן להפחית באופן דרסטי את אירועי ההיפוגליקמיה באמצעות בחירה נכונה של סוג האינסולין, המינון שלו (כלומר מספר היחידות בהזרקה), והתזמון (כלומר מתי במהלך היממה הוא מוזרק).  עם זאת, הצבת יעד של "אפס היפוגליקמיות" אצל מי שמטופל באינסולין – היא שגיאה: ראשית, הסיכוי לעמוד ביעד כזה הוא קטן, וכאשר לא עומדים בכך – אזי מתאכזבים ומתוסכלים. שנית ועיקרית, על-מנת להימנע מנפילת סוכר (בעיקר במהלך הלילה), יש סוכרתיים שאוכלים פחמימות בכמות מוגזמת לפני השינה, והתוצאה היא "חגיגת סוכר" במהלך הלילה. רופא המיומן בטיפול בסוכרת מכיר את כל "הטריקים והשטיקים", ויוכל לתפור לכם את "החליפה הטיפולית" ההולמת את מידותיכם.